ก.แรงงาน จัดกิจกรรมวันความปลอดภัยในการทำงานแห่งชาติ 10 พฤษภาคม กระตุ้นเตือนทุกภาคส่วนให้เกิดความตระหนักรู้และมีจิตสำนึกที่ดี ร่วมกันสร้างวัฒนธรรมความปลอดภัยในการทำงาน
นายบุญชอบ สุทธมนัสวงษ์ ปลัดกระทรวงแรงาน เปิดเผยภายหลังการเป็นประธานในพิธีเปิดงาน 10 พฤษภาคม วันความปลอดภัยในการทำงานแห่งชาติ ณ โรงแรมมิราเคิล กรุงเทพฯ ว่า คณะรัฐมนตรีกำหนดให้วันที่ 10 พฤษภาคมของทุกปี เป็น "วันความปลอดภัยในการทำงานแห่งชาติ" เพื่อรำลึกถึงเหตุการณ์โศกนาฎกรรมไฟไหม้รุนแรงทำให้มีผู้เสียชีวิตและบาดเจ็บจำนวนมาก ซึ่งเกิดจากการละเลยและขาดความตระหนักในเรื่องความปลอดภัย ถือเป็นบทเรียนครั้งสำคัญที่ต้องตระหนักถึงความสำคัญในการป้องกันอันตราย รวมถึงการดูแลสวัสดิการ สวัสดิภาพ ความปลอดภัยในการทำงานของคนทำงานในทุกอาชีพการจัดงานในครั้งนี้เป็นการกระตุ้นเตือนให้ทุกภาคส่วนเข้ามามีส่วนร่วมและให้ความสำคัญเรื่องความปลอดภัยในการทำงานอย่างจริงจัง โดยร่วมกันทำกิจกรรมสร้างสรรค์ด้านความปลอดภัยในการทำงาน ซึ่งถือเป็นอีกกิจกรรมหนึ่งที่จะช่วยสร้างความตระหนักรู้เท่าทันถึงอันตราย เพื่อให้เกิดความปลอดภัยกับคนทำงานในทุกอาชีพ ทั้งนี้ในห้วงเวลาที่ผ่านมา กระทรวงแรงงานได้ขับเคลื่อนและดำเนินการเรื่องความปลอดภัยในหลายด้าน อาทิ ด้านกฎหมาย การฝึกอบรม และกำหนดนโบายเป็นวาระแห่งชาติ ทำให้สถิติการประสบอันตรายดีขึ้น ด้าน นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวว่า กิจกรรมภายในงานวันความปลอดภัยในการทำงานแห่งชาติปีนี้ มีการรณรงค์เรื่องความปลอดภัยในการทำงานในหลายรูปแบบ เช่น การจัดบูธกิจกรรมจากภาคีเครือข่ายด้านความปลอดภัยในการทำงาน การปาฐกถาพิเศษจากวิทยากรภาครัฐและภาคเอกชน การมอบประกาศเกียรติคุณให้กับสถานประกอบกิจการต้นแบบ จำนวน 58 แห่ง ที่เป็นผู้นำการขับเคลื่อนสุขภาวะในสถานประกอบกิจการ รวมทั้งจัดเวทีแลกเปลี่ยนเรียนรู้ โดยเจ้าหน้าที่ความปลอดภัยจากการทำงาน (จป.) จากสถานประกอบกิจการต้นแบบ จำนวน 5 แห่ง ร่วมเสวนาเพื่อนำเสนอประสบการณ์และบทเรียนความสำเร็จให้กับผู้ร่วมงานที่มีทั้งนายจ้าง ลูกจ้าง เจ้าหน้าที่รัฐ นักเรียน นักศึกษา และประชาชนทั่วไป เพื่อนำไปขับเคลื่อนการสร้างเสริมสุขภาวะในสถานประกอบกิจการและเกิดวัฒนธรรมความปลอดภัยในการทำงานให้เกิดขึ้นกับสังคมไทยอย่างยั่งยืน